
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Bardejov 5C/72/2025 8225202808 18. 11. 2025 Mgr. Marek Rebej ECLI:SK:OSBJ:2025:8225202808.3
Uznesenie Okresný súd Bardejov v spore žalobcu: Slovenská televízia a rozhlas, so sídlom Mlynská dolina, 845 45 Bratislava, IČO: 56 398 255 proti žalovanému: A. B., nar. XX.XX.XXXX, trvale bytom C. XXX, XXX XX A., o zaplatenie 21,64 Eur s príslušenstvom, takto rozhodol: I. Konanie z a s t a v u j e . II. Stranám sporu
nepriznáva
nárok na náhradu trov konania.
III. Žalobcovi vracia krátený súdny poplatok zo žaloby vo výške 15,00 Eur prostredníctvom príslušného prevádzkovateľa systému - Slovenská pošta, a.s., so sídlom Partizánska cesta 9, 975 99 Banská Bystrica, IČO: 36 631 124 pod variabilným symbolom: 0020360081. odôvodnenie: 1. Žalobou doručenou tunajšiemu súdu dňa 15.10.2025 sa žalobca domáhal od žalovaného zaplatenia 21,64 Eur s príslušenstvom titulom neuhradených koncesionárskych poplatkov. Spolu s podaním žaloby zaplatil súdny poplatok zo žaloby vo výške 25,00 Eur. 2. Platobným rozkazom zo dňa 15.10.2025 č.k. 5C/72/2025-12 tunajší súd uložil žalovanému povinnosť zaplatiť žalobcovi sumu 21,64 Eur a tiež úhradu poštových sadzieb spojených s vymáhaním vo výške 2,40 Eur, alebo v tej istej lehote podať odpor s vecným odôvodnením. Zároveň bol žalovaný zaviazaný uhradiť žalobcovi trovy konania vo výške 25,00 Eur. Žalovanému bol platobný rozkaz doručený do vlastných rúk dňa 22.10.2025. Dňa 30.10.2025 podal žalovaný v zákonom stanovenej lehote odpor proti vydanému platobnému rozkazu, v ktorom uplatnil námietku premlčania. 3. Pred začatím prvého pojednávania podaním, súdu doručeným dňa 13.11.2025, žalobca zobral svoju žalobu v celom rozsahu späť a žiadal konanie vo veci zastaviť, a to vzhľadom na vznesenie námietky premlčania zo strany žalovaného, nakoľko celá žalovaná suma je premlčaná. Náhradu trov konania nežiadal, zároveň však uvedeným podaním požiadal o vrátenie časti kráteného súdneho poplatku zo žaloby. 4. Podľa § 144 Civilný sporový poriadok (ďalej len „C.s.p.“), žalobca môže vziať žalobu späť. 5. Podľa § 145 C.s.p., ak je žaloba vzatá späť celkom, súd konanie zastaví. Ak je žaloba vzatá späť sčasti, súd konanie v tejto časti zastaví. O čiastočnom späťvzatí žaloby rozhodne súd v rozhodnutí vo veci samej. Ak je žaloba vzatá späť sčasti pred jej doručením žalovanému, koná súd o zvyšku nároku bez rozhodovania o zastavení konania v tejto časti.
6. Podľa § 146 ods. 1 C.s.p., súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 7. Vzhľadom na to, že žalobca zobral žalobu späť v celom rozsahu pred začatím prvého pojednávania, pričom súhlas žalovaného so späťvzatím žaloby v tomto štádiu konania nie je potrebný (§ 146 ods. 1 C.s.p.), súd na základe späťvzatia žaloby a postupom podľa § 145 C.s.p. konanie zastavil. 8. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. 9. Podľa § 262 ods. 1 C.s.p., o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 10. Žalobca späťvzatím žaloby z procesného hľadiska zavinil zastavenie konania, čím by žalovanému v zmysle § 256 ods. 1 C.s.p. patrila náhrada trov konania. Keďže však zo spisu vyplýva, že žalovanému žiadne preukázateľné trovy konania nevznikli, súd stranám sporu nárok na náhradu trov konania nepriznal. 11. Podľa § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov, poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 12. Podľa § 11 ods. 4 zákona č. 71/1992 Zb. o súdnych poplatkoch a poplatku za výpis z registra trestov, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10,00 eur. Ak sa návrh vzal späť pred zaplatením poplatku, poplatok sa nevyrubuje. 13. Podľa § 11 ods. 6 písm. b) zákona č. 71/1992 Zb. o súdnych poplatkoch a poplatku za výpis z registra trestov, sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona7) a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 14. Žalobca zaplatil súdny poplatok zo žaloby vo výške 25,00 Eur a keďže následne bola žaloba vzatá späť pred prvým pojednávaním, súd postupom podľa § 11 odsek 3, 4 zákona č. 71/1992 Zb. vrátil žalobcovi ním zaplatený súdny poplatok zo žaloby krátený o 10,00 Eur, t.j. 15,00 Eur. Poplatok vráti žalobcovi v zmysle § 11 ods. 6 písm. b) zákona č. 71/1992 Zb. Slovenská pošta, a.s. ako prevádzkovateľ systému a to do 30 dní odo dňa doručenia odpisu tohto rozhodnutia, po nadobudnutí jeho právoplatnosti, prevádzkovateľovi systému. Poučenie: Proti výroku o zastavení konania a o trovách konania je možné podať odvolanie do 15 dní odo dňa doručenia jeho písomného vyhotovenia prostredníctvom tunajšieho súdu (§ 362 ods. 1 C.s.p.). Ak zákon na podanie nevyžaduje osobitné náležitosti, v podaní sa uvedie,
a) ktorému súdu je určené, b) kto ho robí, c) ktorej veci sa týka, d) čo sa ním sleduje, e) podpis, f) spisová značka tohto konania (§ 127 ods. 1 C.s.p.). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 C.s.p.). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 C.s.p.). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie odvolania na trovy toho, kto odvolanie podal. Proti výroku o vrátení súdneho poplatku odvolanie nie je prípustné.

